Határtalanul Program

 A projekt címe: Emlékút az 1000 éves határ mentén.

A **Határtalanul pályázaton** iskolánk hetedik évfolyama nyert egy **4 napos erdélyi kirándulás**t a Bethlen Gábor Alapítvány jóvoltából.

2024. április 22-25-e között valósult meg az utazás.

Összesen **47 diák** és **4 pedagógus** vágott neki a nagy útnak.

1.nap

A kirándulás reggelén, kora hajnalban mindenki nagyon várta az indulást. A **Királyhágón** keresztül haladtunk, ahol a panorámát sajnos nem élvezhettük a borult, felhős időjárás miatt. **Bánffyhunyadra** érkezve a Református templomot látogattuk meg, ahol a helyi lelkipásztor érdekes történeteket mondott nekünk, miközben a kazettás mennyezetet is megcsodálhattuk.

Következő állomás **Korondon** volt, ahol a sófeldolgozó üzemet látogattuk meg. Megmutatták hogyan vágják fel a hatalmas sótömböket. Különböző fürdősókat, szappanokat vásárolhattunk.

**Farkaslakára** késő délután a szálláshelyünkre érkeztünk, ahol nagyon kedves emberek fogadtak minket, jól esett a finom meleg vacsora.

Vacsora után elsétáltunk **Tamási Áron** szülőházához, ahol meséltek nekünk életéről, ki is volt ő, a helyi szokásokról és az ott levő kiállítást is megnéztük, ahol a vendéglátó üdítővel és kaláccsal kínált meg bennünket. Sétánk közben megcsodálhattuk a falu székelykapuit.

A nap utolsó programja Tamási Áron sírjának meglátogatása és **koszorúzása** volt. Fáradtan, de sok új élménnyel érkeztünk a szállásunkra, ahol mindenki barátaival lehetett a szobákban.

2.nap

A bőséges reggeli után kíváncsian indultunk az új nap programjaira.

A **korondi fennsík tanyavilágába** csöppentünk bele. Lovaskocsival vittek bennünket körbe. Vidám és „rázós” utazás volt. Megérkeztünk a helyi szörp és lekvárkészítő manufaktúra helyszínére, ahol meg is kóstolhattuk a különböző szörpöket. Nagyon ízlett mindenkinek.

Tovább haladva sétáltunk a tőzeglápos tanösvényen, érdekes és különleges természeti környezetben.

Ezután az erdőben vártak minket az ebéddel, a megterített asztalon házi vaj, zsír, különleges sajtok és a faszénen frissen sütött kovászos kenyérrel. Mindenki jóízűen fogyasztott és jól lakott.

A buszra szállva az idegenvezetőtől hallottunk a faszénégetőkről és más érdekességeket is mesélt nekünk. Megérkeztünk a **Medve tóhoz**.

Itt körbe sétáltunk, nagyon szép üdülőhely. Azt is tudjuk már, honnan ered a tó neve. Különleges szép épületeket láttunk.

Hazafelé megálltunk a korondi vásársoron.

Fáradtan, de sok új élménnyel gazdagodva érkeztünk a szállásunkra, ahol várt minket a finom meleg vacsora.

3.nap

Utunk következő állomása **Bözödújfalu** volt. Megtudtuk miért hívják ezt a települést elárasztott falunak. A víztározó vize alatt vannak ma is a házak. Sok érdekességet hallottunk a helyi emberekről, hogyan építették újjá a falujukat.

Tovább mentünk **Kőrispatakra, a Szalmakalap Múzeumba**. Bemutatták a szalmából készült ajándéktárgyakat, táskákat, kalapokat, kosarakat. Mi is ügyeskedhettünk és segítséggel angyalkát, csillagot készítettünk. A helyiek vendégül láttak minket frissen sült lángossal.

Kirándulásunk következő állomása **Fehéregyháza**, a Petőfi Emlékmúzeum volt. A kertben álló szobornál hallhattunk életútjáról és halálának feltételezett helyéről, az **Ispán kútról,** láttuk is, igaz csak buszból.

Ezután érkeztünk a **Székelyderzs** Unitárius Vártemplomához, az egyetlen olyan romániai magyar műemlék, amely az UNESCO világörökség kincsének a része.

Székelyföld egyik legrégebbi és legjelentősebb műemléke.

Érdekes program volt. Vacsora után meglepetést kaptunk, megkóstolhattuk a kürtös kalácsot is többféle ízesítéssel.

Az utazás egyik legizgalmasabb estéje következett. Már késő este volt, lefekvésre készülődtünk, mikor megszólaltak a telefonok riasztó hangjai. Először nem értettük, de kiderült, nem vicc. Medveriasztás.

Mindenkinek bent kellett maradnia a szobákban, mert a közelben medve sétálgatott. Nem is mertünk kijönni reggelig.

4.nap

Sajnos eljött a hazautazás napja. A reggeli után a szobákat rendben hagyva elindultunk. Hosszú út volt, de többször megálltunk. Ezen a napon a Királyhágó panorámáját is láttuk, mert kedvező volt az időjárás. Estére érkeztünk meg az iskolához.

Nagyon hasznos volt ez a program. Ismeretlen területeket fedeztünk fel, megismerhettük más népek kultúráját.